पटना. विधानसभा में विपक्ष के नेता डॉ. प्रेम कुमार ने कहा है कि नीतीश सरकार ने गरीबों को भगवान भरोसे छोड़ दिया है। ठंड का प्रकोप बढ़ता जा रहा है लेकिन कहीं न अलाव दिख रहा है और न ही कंबल बांटे जा रहे हैं। रिक्शा, ठेला, टमटम चालकों, असहाय व्यक्तियों, स्टेशनों, बस अड्डों, रैन बसेरा, स्लम बस्तियों, झुग्गी-झोपड़ियों आदि में गुजर बसर करने वाले गरीबों को ठंड से बचाने के लिए कोई सरकारी व्यवस्था धरातल पर नजर नहीं आ रही है।
डॉ. कुमार ने कहा कि 10 दिसम्बर को आपदा प्रबंधन विभाग निर्देश जारी कर निश्चिंत हो गया। मैंने आवाज उठायी, तो विभागीय मंत्री इसे गैर जिम्मेदाराना बता दिया और कहा कि ठंड बढ़ने पर सरकारी व्यवस्था दिखेगी। पूरे प्रदेश में ठंड लगातार बढ़ती जा रही है और सरकार उसके और बढ़ने का इंतजार कर रही है। पटना का न्यूनतम तापमान गिरकर 8-9 डिग्री तक आ गया है। नीतीश सरकार अब और कितना ठंढ बढ़ने का इंतजार करेगी?
डॉ. कुमार ने कहा कि सरकार चौक- चौराहों, बस अड्डों, ऑटो, टेम्पो स्टैंडों, स्टेशन परिसरों, झुग्गी-झोपड़ियों, रैन बसेरा और अन्य जगहों पर सुबह–शाम अलाव की तुरंत व्यवस्था करे। उन गरीबों के बीच अविलम्ब मुफ्त कम्बल का वितरण हो और आवश्यकतानुसार टेंट लगाये जाएं।
hin_Deva hin_Deva hin_Deva